ประวัติ

ตลาดน้ำ 4 ภาค
===พัทยาก็ยังคงมีแหล่งท่องเที่ยวใหม่ๆเกิดขึ้นอยู่เรื่อยๆ อย่างล่าสุดพัทยามีตลาดน้ำ 4 ภาค เป็นจุดดึงนักท่องเที่ยวแห่งใหม่ ซึ่ง รัตนาวดี ศรีเสน่ห์ กรรมการผู้จัดการบริษัทตลาดน้ำ 4 ภาค (พัทยา)จำกัด เปิดเผยว่า ที่ผ่านมาพัทยาไม่มีตลาดน้ำ ซึ่งถือเป็นหนึ่งในเอกลักษณ์ทางวัฒนธรรมของไทย ทางบริษัทจึงสร้างตลาดน้ำ 4 ภาคขึ้นมา เพื่อเป็นแหล่งท่องเที่ยว แหล่งพักผ่อนหย่อนใจ แหล่งเรียนรู้ แหล่งศึกษาศิลปวัฒนธรรมไทย “ตลาดน้ำ 4 ภาค มีแนวคิดในการนำเสนอเน้นวิถีชาวน้ำ เน้นขายสินค้าไทย สินค้าพื้นบ้านคุณภาพ โดยเน้นที่การสร้างความต่างจากที่อื่นเนื่องจากที่อื่นไม่มีตลาดน้ำ 4 ภาคในสถานที่เดียวกันแบบนี้” รัตนาวดี กล่าว สำหรับ ตลาดน้ำ 4 ภาค คือ ตลาดน้ำภาคเหนือ กลาง ตะวันออกเฉียงเหนือ และใต้ มีการวางผังเป็นรูปประเทศไทย และจัดวางตลาดแต่ละภาคตามตำแหน่งทิศจริง โดยจุดเด่นของแต่ละภาคจะอยู่ที่สถาปัตยกรรม หลังคา และศิลปะการแสดงประจำภาคนั้นๆ ตลาดน้ำ 4 ภาค ตั้งอยู่บนบึงน้ำจืด ถ.สุขุมวิท-พัทยา(ใกล้สุดเขตเมืองพัทยาฝั่งขาเข้าสัตหีบ) ต.หนองปรือ อ.บางละมุง จ.ชลบุรี มีเนื้อที่เกือบ 70 ไร่ ปัจจุบันก่อสร้างเสร็จประมาณ 75 % เพิ่งเปิดให้บริการในช่วงเดือนพฤศจิกายนที่ผ่านมา โดยเปิดให้เข้าฟรี ตั้งแต่เวลา 10.00 น.-23.00 น. ภายในแบ่งเป็นจุดชมย่อย อาทิ ทุ่งทานตะวัน(เสียค่าเข้าชม 20 บาท) พิพิธภัณฑ์ไม้แกะสลัก(เสียค่าเข้าชม 100 บาท) มีร้านค้า 114 ร้าน มีการแสดงประเพณี วัฒนธรรมไทย มีการล่องเรือพายชมทัศนียภาพตลาดน้ำ และนี่ถือเป็นจุดขายใหม่ที่จะมาช่วยเสริมทัพการท่องเที่ยวเมืองพัทยา ให้น่าสนใจมากขึ้น ซึ่งในอนาคตพัทยาจะเดินทางไปถึงจุดหมายแห่งเมืองท่องเที่ยวน่าอยู่ในอันดับ ต้นๆของโลก ดังที่ทีมงานบริหารเมืองพัทยาตั้งเป้าไว้หรือไม่ คงต้องติดตามกันต่อไป===

ที่มา : manager.co.th